Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 639/13/1102	Bratislava II, 8.6.2015
EEČ : 2-9-194-2015

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 23.07.2013 v čase o 15.45 h v Bratislave na XXXXX ulici pred vchodom do bytového domu číslo XXXXX prechovával papierovú skladačku heroínu s celkovou hmotnosťou 177 mg a priemernou koncentráciou 7,3 % hmotnostných heroínu, čo zodpovedá 2 obvykle jednorazovým dávkam drogy, pričom heroín je podľa zákona č. 139/1998 Z. z. o omamných látkach a psychotropných látkach a prípravkoch v znení neskorších predpisov zaradené do I. skupiny omamných látok

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Uznesením povereného príslušníka Okresného riaditeľstva Policajného zboru v Bratislave II, Obvodného oddelenia Policajného zboru XXXXX, pod ČVS: XXXXX, zo dňa 18.09.2013 bolo podľa § 206 ods. 1 Trestného poriadku vznesené obvinenie XXXXX (ďalej iba „obvinený“) pre úmyselný prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi § 171 ods. 1 Trestného zákona, ktorého sa mal dopustiť na tom skutkovom základe, že dňa 23.07.2013 v čase o 15.45 h v Bratislave na XXXXX ulici pred vchodom do bytového domu číslo XXXXX prechovával papierovú skladačku heroínu s celkovou hmotnosťou 177 mg a priemernou koncentráciou 7,3 % hmotnostných heroínu, čo zodpovedá 2 obvykle jednorazovým dávkam drogy, pričom heroín je podľa zákona č. 139/1998 Z. z. o omamných látkach a psychotropných látkach a prípravkoch v znení neskorších predpisov zaradené do I. skupiny omamných látok.
 
	Podľa § 7b ods. 1 Trestného zákona rozhodnutie súdu iného štátu v trestnej veci možno na území Slovenskej republiky vykonať alebo môže mať iné právne účinky, len ak tak ustanovuje medzinárodná zmluva alebo zákon.

Podľa § 7b ods. 2 Trestného zákona právoplatné odsúdenie súdom iného členského štátu Európskej únie v trestnom konaní sa zohľadní rovnako, ako keby bolo vydané súdom Slovenskej republiky, ak bolo vydané pre čin trestný aj podľa právneho poriadku Slovenskej republiky.

Podľa § 135 ods. 1 Trestného zákona prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.

Podľa § 171 ods. 1 Trestného zákona sa úmyselného prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi dopustí ten, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor.

Preskúmaním spisového materiálu som zistil, že skutok, pre ktorý sa vedie trestné stíhanie, vykazuje znaky stíhaného trestného činu a z jeho spáchania je obvinený dôvodne podozrivým. V priebehu skráteného vyšetrovania sa menovaný vyjadril, že policajtov dobrovoľne vydal 3 skladačky s heroínom. Ďalej sa k veci vyjadriť nechcel. Z na vec sa vzťahujúceho spisového materiálu ďalej vyplýva, že obvinený bol na základe rozhodnutia Obvodného súdu XXXXX zo dňa 03.02.2014, právoplatným zo dňa 30.04.2014, spisová značka XXXXX odsúdený pre trestný čin krádeže a bol mu uložený okrem iného aj trest odňatia slobody nepodmienečne vo výmere 5 rokov. Za úmyselný prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona môže súd Slovenskej republiky uložiť trest odňatia slobody vo výmere najviac na tri roky.

Preto možno dospieť k záveru, že s prihliadnutím na všetky okolnosti prípadu, osobu obvineného a pomer poľahčujúcich a priťažujúcich okolností, možno považovať trest uložený vyššie uvedeným rozhodnutím Obvodného súdu XXXXX  za dostačujúci.

S poukazom na ustanovenie § 7b Trestného zákona možno konštatovať, že obvinený bol právoplatne odsúdený súdom iného členského štátu Európskej únie - Obvodným súdom XXXXX, pre konanie, ktoré je aj na území Slovenskej republiky protiprávne, a to pre trestný čin krádeže. Vzhľadom na tieto skutočnosti je nutné zohľadniť rozhodnutie Obvodného súdu XXXXX, ako keby bolo vydané súdom Slovenskej republiky.

	Vzhľadom na všetky vyššie uvedené skutočnosti možno konštatovať splnenie podmienok na zastavenie trestného stíhania v zmysle § 215 ods. 2 písm. a) Trestného poriadku, nakoľko trest, ku ktorému môže viesť trestné stíhanie, je celkom bez významu popri treste, ktorý bol obvinenému pre iný čin už právoplatne uložený, a preto rozhodol tak, ako je uvedené vo výroku tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

Mgr. Štefan Božík
prokurátor